**დანართი 1**

სსიპ - შოთა რუსთაველის ეროვნული სამეცნიერო ფონდისა და იტალიის კვლევების ეროვნული საბჭოს (CNR) ერთობლივი სამეცნიერო საგრანტო კონკურსის პროგრამა და მასში მონაწილეობის პირობები

მუხლი 1. ზოგადი დებულებანი

1. სსიპ – შოთა რუსთაველის ეროვნული სამეცნიერო ფონდისა (შემდგომში – ფონდი) და იტალიის კვლევების ეროვნული საბჭოს (შემდგომში – CNR) ერთობლივი სამეცნიერო საგრანტო კონკურსის (შემდგომში – კონკურსი) მიზანია საქართველოს და იტალიელ მეცნიერებსა და სამეცნიერო ცენტრებს შორის თანამშრომლობის გაღრმავება, ორი ქვეყნის მკვლევართა მობილობის მხარდაჭერა, ერთობლივი სამეცნიერო კვლევითი პროექტების ფინანსური ხელშეწყობა.

2. კონკურსი ითვალისწინებს საგრანტო დაფინანსებას ერთობლივი კვლევითი პროექტებისათვის (არაუმეტეს 5 გრანტისა).

მუხლი 2. საგრანტო კონკურსის ადმინისტრირება

1. კონკურსს ადმინისტრირებას უწევს ფონდი და CNR.

2. ფონდი და CNR კონკურსის გამოცხადებასთან დაკავშირებით უზრუნველყოფენ:

ა) კონკურსის გამოცხადებას CNR-სა და ფონდს შორის სამეცნიერო თანამშრომლობის შესახებ შეთანხმებით (შემდგომში – შეთანხმება) განსაზღვრული პერიოდულობით;

ბ) კონკურსის გამართვისა და საპროექტო განაცხადების მიღების ვადების დადგენასა და საჯაროდ გამოცხადებას;

გ) CNR-სა და ფონდს შორის ურთიერთშეთანხმებით განსაზღვრული რაოდენობის გამარჯვებული საპროექტო განაცხადების გამოვლენასა და დაფინანსებას.

3.ფონდი უზრუნველყოფს:

ა) ქართველ მეცნიერთა საპროექტო განაცხადების მიღებას;

ბ) კომისიის შექმნას, რომელიც საქართველოს განათლებისა და მეცნიერების მინისტრის 2011 წლის 10 აგვისტოს 133/ნ ბრძანებით განსაზღვრული შეფასების კრიტერიუმების შესაბამისად, მეორე მხარისგან დამოუკიდებლად შეაფასებს წარმოდგენილ საპროექტო განაცხადებს;

გ) კომისიის მიერ საპროექტო განაცხადების რანჟირებული სიის მომზადებას და CNR-თან გადაგზავნას;

დ) CNR-თან ერთად გამარჯვებული საპროექტო განაცხადების გამოვლენასა და დამტკიცებას;

ე) გამარჯვებული კვლევითი პროექტების/სემინარების დაფინანსებასა და მათი შესრულების მონიტორინგს დადგენილი წესის შესაბამისად.

მუხლი 3. სუბიექტები

1. ერთობლივი კვლევითი პროექტისათვის/სემინარისათვის საგრანტო დაფინანსების მოსაპოვებლად განაცხადს ამზადებენ და წარადგენენ პროექტში ჩართული ქართული ჯგუფი და იტალიური ჯგუფი. ქართულ ჯგუფს საპროექტო განაცხადი შეაქვს ფონდში, იტალიურ ჯგუფს - CNR-ში.

2. კვლევით პროექტში/სემინარში ჩართული ქართული ჯგუფის წევრი შეიძლება იყოს: მაგისტრანტი, დოქტორანტი, მაგისტრის, დოქტორის ან მათთან გათანაბრებული აკადემიური ხარისხის მქონე საქართველოს მოქალაქე.

3. პროექტს უნდა ჰყავდეს კოორდინატორი, დოქტორის ან მასთან გათანაბრებული აკადემიური ხარისხის მქონე საქართველოს მოქალაქე, რომელიც კოორდინაციას უწევს ქართული ჯგუფის პროექტით გათვალისწინებულ საქმიანობას და პასუხისმგებელია ამ საქმიანობის ანგარიშგებაზე, მათ შორის ფინანსურზეც. ერთობლივი სემინარის საქართველოში ჩატარების შემთხვევაში გრანტის სახსრები გადაირიცხება პროექტის კოორდინატორის ანგარიშზე.

**მუხლი 4. პროექტის ფორმატი და ფონდიდან მოთხოვნილი საგრანტო დაფინანსება**

1. კონკურსი ერთობლივი კვლევითი პროექტებისათვის ითვალისწინებს პროექტში მონაწილე ქართული ჯგუფის წევრების ქვეყნის გარეთ მივლინებასთან დაკავშირებული საერთაშორისო მგზავრობის, საცხოვრებლის, ვიზისა და ყოველდღიური ხარჯების ანაზღაურებას.

2. ფონდის მხრიდან თითოეული გამარჯვებული ერთობლივი კვლევითი პროექტის მონაწილე ქართული ჯგუფისათვის, ყოველწლიურად, გამოიყოფა არა უმეტეს 5000 (ხუთი ათასი) ევროს ეკვივალენტი ლარში, CNR-ის მხრიდან თითოეულ გამარჯვებულ პროექტში მონაწილე იტალიური ჯგუფისათვის ყოველწლიურად გამოიყოფა არა უმეტეს 5000 (ხუთი ათასი) ევრო. პროექტის ხანგრძლივობა არ უნდა აღემატებოდეს 2 წელს.

3. ფონდი აფინანსებს პროექტებში მონაწილე ქართული ჯგუფის აქტივობებს, CNR აფინანსებს პროექტში მონაწილე იტალიური ჯგუფის აქტივობებს.

4. სადღეღამისო და საცხოვრებელი ფართობის დაქირავების/სასტუმროს ხარჯების შედგენისას ქართულმა ჯგუფმა უნდა ისარგებლოს „დაქირავებულისათვის გადახდილი სამივლინებო ხარჯების ნორმების განსაზღვრის შესახებ“ საქართველოს ფინანსთა მინისტრის 2005 წლის 5 აპრილის №220 ბრძანებით განსაზღვრული ნორმების შესაბამისად.

მუხლი 5. საკონკურსო დოკუმენტაციის წარდგენა

1. საგრანტო კონკურსში მონაწილეობისათვის პროექტის კოორდინატორი გრანტების მართვის ერთიან სისტემაში GMUS-ში [Grants Management Unified System] ელექტრონულად უნდა დაარეგისტრიროს პროექტი, რომელიც შედგება შემდეგი დოკუმენტებისაგან:

ა) კრებსითი ინფორმაცია პროექტის შესახებ (**დანართი 2**, ივსება GMUS-ში პროექტის რეგისტრაციის დროს);

ბ) პროექტის რეზიუმე ქართულ და ინგლისურ ენაზე (**დანართი 3**, იტვირთება GMUS - ში PDF დოკუმენტის სახით);

გ) საპროექტო წინადადება ქართულ და ინგლისურ ენაზე (**დანართი 4**, იტვირთება GMUS - ში PDF დოკუმენტის სახით);

დ) პროექტის განხორციელების გეგმა-გრაფიკი (**დანართი 5**, იტვირთება GMUS-ში);

ე) პროექტის ბიუჯეტი (**დანართი 6**, იტვირთება GMUS-ში);

ვ) პროექტის მონაწილეების პროფესიული ბიოგრაფია - CV ქართულ და ინგლისურ ენაზე (**დანართი 7,** იტვირთება GMUS-ში);

ზ) პარტნიორი ორგანიზაციიდან თანხმობის წერილი პროექტში მონაწილეობის შესახებ დამოწმებული ხელმოწერით და მისი ქართული თარგმანი დამოწმებული თარჯიმანთა ბიუროს მიერ (იტვირთება GMUS -ში PDF დოკუმენტის სახით);

თ) პროექტში ძირითადი პერსონალის სტატუსით ჩართული ფიზიკური პირების აკადემიური ხარისხის დამადასტურებელი დოკუმენტები (დიპლომი, სერტიფიკატი, დოქტორანტის/ მაგისტრანტის/რეზიდენტურის სტუდენტის შემთხვევაში ცნობა სწავლის შესახებ შესაბამისი ორგანიზაციიდან); საქართველოს მოქალაქე პირებისათვის, თუ აკადემიური ხარისხის დამადასტურებელი დოკუმენტი უცხოეთშია გაცემული, მას თან უნდა ერთვოდეს უცხოეთში მიღებული განათლების აღიარების დოკუმენტი, გაცემული „სსიპ - განათლების ხარისხის განვითარების ეროვნული ცენტრის მიერ. საბჭოთა კავშირის არსებობის პერიოდში გაცემულ დოკუმენტს არ სჭირდება ქართული თარგმანი და აღიარება (იტვირთება GMUS-ში მეცნიერის პროფილის „განათლების“ ველში)

1. ფონდის კანცელარიაში კონკურსანტებმა უნდა წარმოადგინონ პროექტის წარმომდგენი ფიზიკური პირების ერთობლივი „განცხადება კონკურსში მონაწილეობის შესახებ (**დანართი 8**, გენერირდება GMUS-ით) დამოწმებული შესაბამისი ხელმოწერებით.

3. საკონკურსო დოკუმენტაციის გრანტების მართვის ერთიან სისტემაში GMUS-ში ატვირთვა შესაძლებელი იქნება **2019 წლის 18 ნოემბრიდან 2019 წლის 4 დეკემბრის 18:00 საათამდე.**

4. ფონდის კანცელარიაში „სსიპ - შოთა რუსთაველის ეროვნული სამეცნიერო ფონდისა და იტალიის კვლევების ეროვნული საბჭოს (CNR) ერთობლივი სამეცნიერო საგრანტო 2019 წლის კონკურსში“ მონაწილე პროექტის წარმომდგენ ქართველ მკვლევართა განცხადების წარმოდგენის ბოლო ვადაა **2019 წლის 6 დეკემბრის 16:00 საათი.**

5. ვადის დარღვევით შემოსული საკონკურსო დოკუმენტაცია საკონკურსოდ არ განიხილება.

6. ფონდი უფლებამოსილია კონკურსის ნებისმიერ ეტაპზე კონკურსიდან მოხსნას პროექტები, რომლებიც არ შეესაბამება კონკურსის მოთხოვნებს ან შეიცავს ყალბ ინფორმაციას.

7. ფონდი არ ანაზღაურებს პროექტის მომზადებისა და წარდგენისათვის გაწეულ ხარჯებს.

**მუხლი 6. კონკურსის ეტაპები**

კონკურსის ძირითადი ეტაპებია:

ა) კონკურსის გამოცხადება;

ბ) პროექტების დარეგისტრირება გრანტების მართვის ერთიან სისტემაში;

გ) შემოსული პროექტების კონკურსის პირობებთან და მოთხოვნებთან შესაბამისობის დადგენა;

დ) პროექტების შეფასება კომისიის მიერ;

ე) კომისიის მიერ შეფასებული ერთობლივი კვლევითი პროექტების/სემინარების რანჟირებული სიის

გაგზავნა CNR-ში და CNR-დან ანალოგიური დოკუმენტის მიღება.

ვ) ფონდისა და CNR-ის მიერ საუკეთესო საპროექტო წინადადებებიდან დასაფინანსებელი ერთობლივი კვლევითი პროექტების/სემინარების შერჩევა.

ზ) დასაფინანსებლად შერჩეულ პროექტების ფონდის მიერ დამტკიცება და პროექტის მონაწილე გრანტის მიმღებ ქართველ მკვლევართა ჯგუფთან საგრანტო ხელშეკრულების გაფორმება.

მუხლი 7. პროექტების შეფასება

1. საპროექტო განაცხადები ფონდის მიერ შესაფასებლად გადაეცემა ფონდის გენერალური დირექტორის ინდივიდუალური ადმინისტრაციულ-სამართლებრივი აქტით შექმნილ საკონკურსო კომისიას (შემდგომში კომისია).

2. კომისია:

ა) ამტკიცებს იმ საპროექტო განაცხადების სიას, რომლებიც არ შეესაბამება დადგენილ მოთხოვნებს და იღებს გადაწყვეტილებას მათი კონკურსიდან მოხსნის შესახებ;

ბ) განიხილავს საპროექტო განაცხადებს, აფასებს მათ და ადგენს რანჟირებულ სიას;

გ) ორივე კატეგორიის პროექტების შესაფასებლად კომისია ხელმძღვანელობს საქართველოს განათლებისა და მეცნიერების მინისტრის 2011 წლის 10 აგვისტოს 133/ნ ბრძანებით განსაზღვრული შეფასების კრიტერიუმებით.

3. კომისიის მიერ შეფასებული ერთობლივი კვლევითი პროექტების/სემინარების რანჟირებულ სიას ფონდი უგზავნის CNR-ს.

4. ფონდი CNR-დან იღებს იტალიელი პარტნიორის მიერ ჩატარებული შეფასების საფუძველზე მომზადებულ ერთობლივი კვლევითი პროექტების/სემინარების რანჟირებულ სიას.

5. ფონდისა და CNR-ის შეთანხმებით შეირჩევა დასაფინანსებელი ერთობლივი კვლევითი პროექტები და სემინარები.

მუხლი 8. ინტერესთა კონფლიქტი

1. დაუშვებელია კომისიის წევრი იყოს პირი, რომელიც არის ამავე კონკურსის მონაწილე.

2. არ შეიძლება პროექტების დამტკიცების პროცესში მონაწილეობდეს, ან კომისიის წევრი იყოს ის პირი:

ა) რომელსაც აქვს საერთო პუბლიკაცია პროექტის მონაწილეებთან ან მონაწილეობდა მათთან ერთსა და იმავე სამეცნიერო–კვლევით პროექტში ან მუშაობს ერთსა და იმავე სტრუქტურულ ერთეულში (ფაკულტეტი, ინსტიტუტი, დეპარტამენტი);

ბ) რომელმაც შესაძლოა მიიღოს პროფესიული, ფინანსური ან პირადი სარგებელი პროექტის გამარჯვების ან დამარცხების შემთხვევაში;

გ) რომელსაც აქვს პროექტის თემატიკის ან კვლევის მეთოდიკის შესახებ პროექტის ავტორებისაგან ფუნდამენტურად განსხვავებული პოზიცია;

დ) რომელიც თვითონ არის დაინტერესებული მხარე პროექტში, პროექტში მონაწილე დაინტერესებული მხარის ნათესავია, პროექტში მონაწილე დაინტერესებული მხარის წარმომადგენელია, იყო ექსპერტი მოცემულ საკითხთან დაკავშირებით, შრომით ურთიერთობაშია პროექტში მონაწილე დაინტერესებულ მხარესთან.

3. ამ დებულების მიზნებისათვის ნათესავად ჩაითვლება:

ა) პირდაპირი ხაზის ნათესავი;

ბ) მეუღლე, მეუღლის და-ძმა და პირდაპირი ხაზის ნათესავი;

გ) აღმავალი ხაზის პირდაპირი ნათესავის და-ძმა;

დ) და-ძმა, მათი მეუღლეები და შვილები.

4. კომისიის წევრი ვალდებულია ფონდის გენერალურ დირექტორს ოფიციალურად აცნობოს ამ მუხლში აღნიშნული გარემოებისა და თვითაცილების შესახებ.

5. იმ შემთხვევაში, თუ ინფორმაცია კომისიის წევრის ინტერესთა კონფლიქტის შესახებ ფონდისთვის ცნობილი გახდება დასაფინანსებლად შერჩეული პროექტების დამტკიცებამდე, ფონდი უფლებამოსილია იმსჯელოს კომისიის წევრის მიერ გაკეთებული შეფასების გაუქმებასთან დაკავშირებით.

მუხლი 9. საგრანტო ხელშეკრულება

დასაფინანსებლად შერჩეული ორივე კატეგორიის პროექტების ფონდის მიერ დამტკიცების შემდეგ, ფონდი უზრუნველყოფს საგრანტო ხელშეკრულებების გაფორმებას ამ პროექტების მონაწილე მეცნიერთა ჯგუფებთან.

მუხლი 10. საგრანტო პროექტის შესრულების მონიტორინგი

1. ფონდი ახორციელებს პროექტის შესრულების მონიტორინგს, რომელიც მოიცავს პროექტის განხორციელების ფინანსურ და პროგრამულ მონიტორინგს.

2. ფინანსური მონიტორინგი გულისხმობს საგრანტო ხელშეკრულების ფარგლებში ფონდის მიერ გადარიცხული თანხების ხარჯვის შესაბამისობის დადგენას ამავე ხელშეკრულებით გათვალისწინებულ ხარჯთაღრიცხვასთან.

3. ფინანსური მონიტორინგის დროს გრანტის გამცემი:

ა) ახორციელებს საგრანტო ხელშეკრულების ფინანსურ კონტროლს გრანტის გამცემის მიერ დამტკიცებული ანგარიშის ფორმების შესაბამისად წარმოდგენილი დოკუმენტაციის განხილვის საფუძველზე, რაზეც ადგენს შესაბამის განხილვის აქტს.

ბ) ეყრდნობა გრანტის მიმღების მიერ წარმოდგენილ საგრანტო სახსრების ხარჯვის დამადასტურებელ დოკუმენტაციას, რომლებიც წარმოდგენილ უნდა იქნეს ასლებისა ან/და ელექტრონული (დასკანერებული) სახით;

გ) გრანტის მიმღების მიერ წარმოდგენილ ანგარიშზე ადგენს განხილვის აქტს, რომელშიც აისახება საანგარიშო პერიოდში ავანსის სახით გადარიცხული თანხის ხარჯვის შესაბამისობა საგრანტო ხელშეკრულებით გათვალისწინებულ ხარჯთაღრიცხვასთან.

4. ფინანსური მონიტორინგისას:

ა) მიზნობრივ ხარჯად ჩაითვლება – საგრანტო ხელშეკრულების ხარჯთაღრიცხვის ძირითადი ხარჯვითი კატეგორიის ფარგლებში განხორციელებული ხარჯი, თუ იგი მიეკუთვნება ამ ხარჯვით კატეგორიას;

ბ) არამიზნობრივ ხარჯად ჩაითვლება – საგრანტო ხელშეკრულების ხარჯთაღრიცხვით გაუთვალისწინებელი ხარჯი. აღნიშნული ხარჯი ექვემდებარება მიზნობრივ საგრანტო ანგარიშზე დაბრუნებას;

გ) ნაშთად ჩაითვლება – საანგარიშო პერიოდში გაუხარჯავი რესურსი, რომელიც შესაძლოა გაიხარჯოს მომდევნო საანგარიშო პერიოდებში.

5. ფინანსური მონიტორინგისას წარმოდგენილ ანგარიშებში ისეთი ხარვეზის აღმოჩენისას, რომელიც არ არის დაკავშირებული არამიზნობრივ ხარჯთან, გრანტის გამცემი განუსაზღვრავს ხარვეზის გამოსწორების ვადას.

6. პროგრამული მონიტორინგი გულისხმობს ხელშეკრულებით გათვალისწინებული ამოცანების შესრულების დამადასტურებელი დოკუმენტაციის შემოწმებას. პროგრამული მონიტორინგის განხორციელებისას გრანტის გამცემი ეყრდნობა გრანტის მიმღების მიერ წარმოდგენილ დოკუმენტებს.

7. გრანტის გამცემი არ არის პასუხისმგებელი საგრანტო პროექტის ფარგლებში მიღებულ შედეგზე;

8. გრანტის გამცემს აქვს უფლებამოსილება მოწვეული ექსპერტის მეშვეობით შეაფასოს დასრულებული საგრანტო პროექტის სამეცნიერო ღირებულება.